Jann Sjursen (KRF), 2002-11-26:
Muligheden for at få meddelt fri proces er helt afgørende for en stor del af befolkningen og for at sikre retssikkerheden, og derfor synes jeg, det er udmærket, at Socialistisk Folkeparti med beslutningsforslaget her forsøger at tage hul på debatten herom, uanset at Retsplejerådet er i gang med at gøre sine overvejelser. Jeg vil dog i lighed med andre ordførere sige, at vi også fra Kristeligt Folkepartis side mener, at det vil være betimeligt at afvente Retsplejerådets betænkning.
Men jeg synes også, det kan være fornuftigt, som flere ordførere har peget på, at vi inden da kunne afgive en beretning i Retsudvalget, hvor der i hvert fald kan gives tilslutning til nogle af de politiske principper, som jeg mener fortsat bør være gældende for at få meddelt fri proces.
Angående det beslutningsforslag, som SF har fremsat, vil jeg godt sige, at især punkt 2 og 3 i forslaget kan få vores umiddelbare tilslutning.
Punkt 2 vedrører, hvilke kriterier der skal være gældende for at få meddelt fri proces, og her lægger SF op til, at man skal se på begrebet rimelig grund til at føre en proces.
Vi er enige med SF i, at det kunne være kærkomment at få det præciseret bedre, end tilfældet er i dag, og at det i hvert fald ikke skal være sådan, at det skal være muligheden for at vinde sagen, der skal være afgørende for, om man kan føre en sag.
Med hensyn til det tredje punkt, kompetencespørgsmålet kan vi kalde det,
er vi også helt enige i, at der skal være mulighed for at anke sin sag, i særdeleshed hvis det er en sag, man ønsker at føre mod det offentlige.
Vi mener, at det, som fremføres af forslagsstillerne i punkt 3, er principielt rigtigt. Så er der punkt 1 tilbage, og det er spørgsmålet om, hvilke indtægts- og beløbsgrænser der skal gælde for adgangen til fri proces.
SF ønsker grænserne ændret, så 60 pct. af befolkningen får adgang, og her er vi ikke umiddelbart med på, at det lige præcis skal være 60 pct.
Vi er enige i, at der kan være grund til at se på den udvikling, der er sket siden 1988, og hvorvidt de nuværende beløbsgrænser er passende eller ej, og her vil jeg godt sige, at efter Kristeligt Folkepartis opfattelse er de det nok ikke. Men vi synes på den anden side, at hvis man ser på indkomstudviklingen generelt i samfundet, er det et lidt underligt kriterium, at det lige præcis skal være 60 pct. af befolkningen, der er omfattet af muligheden for at få meddelt fri proces.
Vi synes, der skal være en beløbsgrænse, og de befolkningsgrupper, der måtte ligge under den, kan selvfølgelig få meddelt fri proces, men vi synes ikke, at en fast procentsats i virkeligheden er særlig velegnet til at definere, hvem der kan få meddelt fri proces. Hvis jeg skal forholde mig konkret til forslaget, og det vil jeg gerne gøre, køber vi altså ikke lige umiddelbart det første punkt, idet vi dog mener, at der er brug for en ændring af de indtægts- og beløbsgrænser, som findes i dag, og det skal ske i opadgående retning, så der vil være flere, der kan få meddelt fri proces.
Vi er positive over for hensigten med SF's beslutningsforslag, men mener altså, at vi med fordel kan afvente Retsplejerådets betænkning, inden vi afgør vores stilling til principperne i forslaget.